AF (1) 1: Identificering af og respons på det nye trusselsmiljø

Vurderingen af nye trusler er en nødvendig del af forberedelserne på fremtidige udfordringer. Målet for dette arbejdsfelt var at afgive et antal »IT-Security readiness statements« (erklæringer om it-sikkerhedsparathed) vedrørende forskellige områder og regeringsinitiativer, navnlig i medlemsstaterne og Kommissionen (f.eks. ved at identificere nye muligheder og risici i forbindelse med politikinitiativer). Dette blev gjort gennem vurdering af nye muligheder og risici i forbindelse med områder og initiativer med relevans for forskellige interessentsamfund.

Som konkrete eksempler kan nævnes, at agenturet udsendte en generel rapport om sikkerhedstrusselsmiljøet i Europa og mere specifikke rapporter om it som forbrugsvare, cloud computing og sikre indkøb. Ved at analysere både muligheder og risici kunne ENISA drage konklusioner, der gengiver de afvejninger, som institutioner og virksomheder er nødt til at foretage i realtid i operationelle miljøer. Denne tilgang gør det muligt for de politiske beslutningstagere og erhvervslivet at drage fuld fordel af innovative teknologier og forretningsmodeller, mens de opretholder et højt sikkerhedsniveau. Ved anvendelsen af tilgangen blev der gjort maksimal brug af eksisterende samarbejdsaftaler og støtterelevante interessenter med henblik på at opfylde målene for arbejdsfeltet.

Antal resultater: syv.

AF2: Forbedring af den paneuropæiske CIIP (2) og robusthed

Arbejdet på dette arbejdsfelt var tæt forbundet med den CIIP-handlingsplan, der er beskrevet i Kommissionens meddelelser fra marts 2009 og marts 2011, og det var en naturlig fortsættelse af det arbejde, der blev udført i henhold til arbejdsprogrammerne for 2010 og 2011. Aktiviteterne støttede direkte mål fastsat i dokumentet vedrørende strategien for den indre sikkerhed og i den digitale dagsorden.

Hovedformålet med arbejdsfelt 2 var at bistå medlemsstaterne med at implementere sikre og robuste ikt-systemer og at øge beskyttelsesniveauet for kritiske informationsinfrastrukturer og -tjenester i Europa. Dette omfattede en række aktiviteter:

— at bistå relevante interessenter med henblik på at øge deres effektivitets- og produktivitetsniveau

— at støtte og fremme aktioner i hele Europa

— at identificere og behandle udfordringer vedrørende informationssikkerhed i kritisk informationsinfrastruktur

— at støtte og fremme det europæiske offentlig-private partnerskab for en robust infrastruktur (EP3R)

— at identificere og behandle problemer med informationssikkerhed i industrielle styringssystemer og sammenkoblede net

— at støtte EU-USA-arbejdsgruppen om internetsikkerhed og internetkriminalitet, der blev oprettet i forbindelse med EU-USA-topmødet den 20. november 2010.

Blandt disse aktiviteter bør man især lægge mærke til den paneuropæiske sikkerhedsaktion. Den anden af disse aktioner blev gennemført den 4. oktober 2012 med deltagelse af 339 organisationer fra hele EU.

Antal resultater: 13.

AF3: Støtte til CERT-fællesskabet og andre operationelle fællesskaber

De arbejdspakker, der er beskrevet i denne sektion, er også tæt forbundet med den CIIP-handlingsplan, der er beskrevet i Kommissionens meddelelse fra marts 2009, selv om aktiviteterne på dette arbejdsfelt hænger tæt sammen med bistanden til og udviklingen af CERT-fællesskabet.

Med hensyn til CERT-enheder sigter ENISA mod at støtte EU's medlemsstater for at sikre, at deres respektive nationale/statslige CERT-enheder fungerer som nøglekomponenter i deres nationale beredskab samt i deres kapacitet til informationsudveksling, bæredygtig koordinering og reaktion. Dette opnås ved sammen med de relevante interessenter at fastlægge den nødvendige basiskapacitet for nationale/statslige CERT-enheder og ved at tilvejebringe de nødvendige midler til at opbygge denne basiskapacitet. Mere specifikt er målene for dette arbejdsfelt:

— at styrke medlemsstaternes operationelle kapacitet ved at hjælpe CERT-fællesskabet til at opnå et højere effektivitets- og produktivitetsniveau

— at støtte og fremme CERT-enhedernes (sam)arbejde med hinanden og med andre fællesskaber.

Som led i arbejdet på dette arbejdsfelt undersøgte ENISA de lovgivnings- og proceduremæssige forhindringer, som CERT-enheder i Europa møder, når de samarbejder og udveksler oplysninger med CERT-enheder og retshåndhævelsesinstanser i tredjelande, og fremsatte anbefalinger til, hvordan samarbejdet kan forbedres.

Antal resultater: 10.

AF4: Sikring af den digitale økonomi

På dette arbejdsfelt sigter ENISA mod at identificere foranstaltninger, der kan sætte EU i stand til på en hensigtsmæssig måde at indføre og anvende nye interoperable tjenester ved hjælp af sikre og pålidelige løsninger, samtidig med at den enkeltes grundlæggende rettigheder respekteres fuldt ud.

Arbejdet på dette område bestod i at hjælpe organisationer i den offentlige og den private sektor med at forbedre deres sikkerhedstilgang samt udvikle hensigtsmæssige procedurer for håndtering af personoplysninger i overensstemmelse med det nye lovgivningsforslag om databeskyttelse.

Støtte til den europæiske måned for net- og informationssikkerhed for alle blev også ydet på dette arbejdsfelt.

Antal resultater: otte.